10. การควบคุมภายใน

  คณะกรรมการตรวจสอบ ประกอบด้วยกรรมการอิสระ
  ทำหน้าที่พิจารณาความเพียงพอของระบบการควบคุมภายในของบริษัท
  รวมถึงการสอบทานการควบคุมการปฏิบัติงานตามกฎหมาย ระเบียบ ข้อบังคับ และนโยบายต่างๆ
  ที่เกี่ยวข้อง
  โดยทบทวนผลการปฏิบัติงานของผู้ตรวจสอบภายในและผู้สอบบัญชีอิสระของบริษัทอย่างต่อเนื่อง
  และมีการนำเสนอรายงานการตรวจสอบระบบการควบคุมภายในต่อคณะกรรมการบริษัทเพื่อพิจารณา
  ซึ่งคณะกรรมการตรวจสอบดังกล่าวมีการตั้งขึ้นตามวัตถุประสงค์ที่คณะกรรมการกำกับหลักทรัพย์และตลาดหลักทรัพย์
  (ก.ล.ต.) กำหนด
  เพื่อให้มีการกำกับดูแลกิจการที่ดีตามหลักธรรมาภิบาลรวมถึงเป็นผู้ประเมินผลเกี่ยวกับความเพียงพอของระบบการควบคุมภายในของบริษัท
  ตามแบบประเมินของ ก.ล.ต. และตลาดหลักทรัพย์แห่งประเทศไทย

  บริษัทได้ว่าจ้างบริษัท ออดิท เฮ้าส์ จำกัด
  ซึ่งเป็นสำนักตรวจสอบจากภายนอกมาทำหน้าที่เป็นผู้ตรวจสอบภายในให้แก่บริษัทโดยบริษัท ออดิท
  เฮ้าส์ จำกัด ไม่ได้เป็นผู้สอบบัญชีของบริษัท ทำหน้าที่ในการให้คำปรึกษาและตรวจสอบ
  ประเมินระบบควบคุมภายใน ติดตามระบบบริหารความเสี่ยงและการกำกับดูแลกิจการ
  และกระบวนการกำกับดูแลกิจการของบริษัทได้จัดให้มีขึ้นอย่างพอเพียง
  มีประสิทธิภาพตรงตามวัตถุประสงค์ที่วางไว้ ผู้ตรวจสอบภายในของบริษัทมีความเป็นอิสระ
  มีทรัพยากรและงบประมาณที่เพียงพอและเหมาะสมต่อการปฏิบัติงานทั้งด้านการตรวจสอบการดำเนินงาน
  การตรวจสอบการปฏิบัติตามกฎหมายระเบียบข้อบังคับต่างๆ และการตรวจสอบด้านการเงิน
  โดยรายงานผลการตรวจสอบและผลการปฏิบัติงานให้คณะกรรมการตรวจสอบทุกครั้ง

  คณะกรรมการตรวจสอบ
  ได้ทำการสอบทานตามแบบประเมินความเพียงพอของระบบการควบคุมภายในของ ก.ล.ต.
  และตลาดหลักทรัพย์แห่งประเทศไทย โดยพิจารณาตามองค์ประกอบการควบคุมภายใน 5 ด้าน
  และได้นำเสนอให้ที่ประชุมคณะกรรมการบริษัท ครั้งที่ 2/2554 ซึ่งประชุมเมื่อวันที่ 25 กุมภาพันธ์
  2554 ได้สรุปว่า
  บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบันตามองค์ประกอบการควบคุมภายใน
  5 ด้าน ดังนี้

1.  ด้านองค์กรและสภาพแวดล้อม บริษัทมีการจัดโครงสร้างองค์กรไว้อย่างเหมาะสม
    และสนับสนุนให้ฝ่ายบริหารสามารถดำเนินงานได้อย่างมีประสิทธิภาพ มีการจัดทำนโยบาย
    ระเบียบวิธีปฏิบัติงานที่ชัดเจน รวมถึงข้อกำหนดเกี่ยวกับจริยธรรมที่เป็นลายลักษณ์อักษร

2.  ด้านการบริหารความเสี่ยง บริษัทให้ความสำคัญกับการบริหารความเสี่ยง
    โดยได้มีการประเมินความเสี่ยงที่อาจมีผลกระทบต่อการดำเนินงานของบริษัทอย่างมีนัยสำคัญ
    ที่เป็นปัจจัยความเสี่ยงทั้งจากภายในและภายนอกของบริษัทอย่างสม่ำเสมอ ทั้งนี้
    บริษัทได้มีการวิเคราะห์ถึงปัจจัยที่จะทำให้ความเสี่ยงเกิดขึ้นว่าเป็นปัจจัยที่สามารถควบคุมได้
    หรือไม่สามารถควบคุมได้ เพื่อหามาตรการในการที่จะป้องกันหรือลดความเสี่ยง
    และติดตามสถานการณ์ที่เป็นสาเหตุของปัจจัยความเสี่ยง
    เพื่อประเมินสถานการณ์และแนวโน้มของผลกระทบต่อบริษัท

3.  ด้านการควบคุมการปฏิบัติงานของฝ่ายบริหาร
    บริษัทได้กำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้ชัดเจนและเป็นลายลักษณ์อักษร
    มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกันอย่างชัดเจน
    มีมาตรการติดตามให้การทำรายการที่เกี่ยวโยงกันต้องผ่านขั้นตอนการอนุมัติที่เป็นไปตามระเบียบของตลาดหลักทรัพย์และก.ล.ต.โดยคำนึงถึงประโยชน์สูงสุดของบริษัทเป็นสำคัญเสมอ
    และบริษัทได้มีการติดตามดูแลการดำเนินงานของบริษัทย่อยอย่างสม่ำเสมอ
    รวมทั้งได้กำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติ
    นอกจากนี้
    คณะกรรมการตรวจสอบได้ให้ความสำคัญกับการตรวจสอบการปฏิบัติตามกฎระเบียบและข้อบังคับที่เกี่ยวข้องกับการประกอบธุรกิจของบริษัทเพื่อลดความเสี่ยงในการประกอบธุรกิจและรักษาชื่อเสียงของบริษัท

4.  ด้านระบบสารสนเทศและการสื่อสารข้อมูล
    บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ 
    ระบบสารสนเทศด้านบัญชีและการเงินของบริษัท มีความถูกต้องครบถ้วน
    และนโยบายบัญชีของบริษัทมีความเหมาะสมกับลักษณะของธุรกิจ

5.  ด้านระบบการติดตาม
    บริษัทจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
    โดยได้ว่าจ้างผู้ตรวจสอบจากภายนอกมาทำหน้าที่เป็นผู้ตรวจสอบภายในให้บริษัท
    ซึ่งจะเสนอรายงานผลการตรวจสอบโดยตรงต่อคณะกรรมการตรวจสอบ
    และส่งสำเนารายงานให้ผู้บริหารและผู้รับการตรวจสอบทราบ
    เพื่อนำข้อเสนอแนะของผู้ตรวจสอบภายในไปปรับปรุงข้อบกพร่องหรือจุดอ่อนที่พบจากการตรวจสอบ
    รวมทั้งรายงานผลการติดตามการแก้ไขข้อบกพร่องของหน่วยงานต่างๆ
    ให้คณะกรรมการตรวจสอบทราบ

  จากการประเมินระบบการควบคุมภายในของบริษัทในด้านต่างๆ ดังกล่าวข้างต้น
  คณะกรรมการบริษัทเห็นว่า
  บริษัทได้ปฏิบัติตามแนวทางที่สำนักงานคณะกรรมการกำกับหลักทรัพย์และตลาดหลักทรัพย์ได้กำหนดเป็นแบบประเมินอย่างเหมาะสมและมีประสิทธิภาพพอควรแล้ว
  นอกจากนี้คณะกรรมการบริษัท เห็นว่า
  บริษัทมีระบบการควบคุมภายในที่เกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้ว

  คณะกรรมการตรวจสอบมีความเห็นว่า การควบคุมภายในของบริษัท เอเชียโฮเต็ล จำกัด
  (มหาชน) มีประสิทธิภาพเพียงพอ
  ที่ทำให้มั่นใจได้ว่าสินทรัพย์ของบริษัทมีการป้องกันและรักษาเป็นอย่างดี
  การบันทึกรายการทางบัญชีมีความเหมาะสม และทรัพยากรได้ถูกใช้อย่างมีประสิทธิภาพ